kardosdrur/scandi-wiki huggingface dataset:
Sersj Sargsjan

Sersj Azati Sargsjan (Armensk Սերժ Ազատի Սարգսյան, født 30. juni 1954 i Stepanakert, Nagorno-Karabakh) er en politiker fra Armenien og tidligere   præsident. Sersj Sargsjan er leder af det konservative politiske parti Hayastani Hanrapetakan Kusaktsutyun (Armeniens Republikanske Parti). 

Sargsjan vandt præsidentvalget i Armenien i februar 2008, og tiltrådte i april 2008 som landets præsident indtil den 23. april 2018, hvor han trådte tilbage efter omfattende protester. Sargsjan fungerede endvidere i perioden fra marts 2007 til april 2008 fungeret som landets premierminister.

Sersj Sargsjan er også formand for Armeniens Skakforbund.

Referencer

Eksterne links 

 Officiel website for Armeniens præsident
 Serzh Sargsyans biografi fra den official website for Republican Party of Armenia 

Armeniens præsidenter
Armeniens premierministre
Politikere fra Armenien
Det røde vandtårn (Haderslev)

Det Røde Vandtårn eller Haderslev Vandtårn er et vandtårn, der ikke længere bliver brugt som vandtårn, beliggende i Haderslev. Det er blevet et vartegn for byen og er symbol for blandt andet Kløften Festival.

Det er på det seneste blevet restaureret med blandt andet installering af toilet og køkken, så det nu kan huse forskellige udstillinger og andre arrangementer. Blandt andet lavede Per Vers et show i tårnet i april 2009.

Historie 

Da den nordlige del af Haderslev i begyndelsen af 1920'erne skulle udvides, blev leveringen af et tilstrækkeligt vandtryk, der i forvejen var et problem, til et centralt emne, hvorfor man besluttede at lade et vandtårn opføre. I beslutningsprocessen var der dog en del kontrovers, omkring hvor tårnet skulle placeres, men byrådet vedtog med 8 stemmer mod 7 at det skulle stå på Marielystvej. 164.000 kroner blev bevilliget til bygningsværket.

I forbindelse med decemberorkanen i 1999 tog taget skade, hvorfor hele tagkonstruktionen måtte hejses ned og repareres. I 2003 solgte Haderslev Kommune tårnet til den selvejende institution Det røde vandtårn for et symbolsk beløb, hvorefter der kom gang i ideerne, og det blev blandt andet muligt at leje sig ind i tårnet til en privat fest med maksimalt 40 gæster.

Arkitektur 
Vandtårnet er cylinderformet båret af 12 betonsøjler og opført i røde mursten dækket af et kegleformet kobbertag. Øverst prydes det af en vindfløj. En trappe fører op til indgangspartiet. Bygningen af tegnet af arkitekten Peder Gram.

Vandtårnet er udsmykket med et lysende pentagram på den vestlige side, og på den østlige side.

Se også 
 Langkær Vandtårn
 Det Hvide Vandtårn (Haderslev)

Referencer

Eksterne henvisninger 
 Det røde Vandtårn - Haderslevwiki

Bygninger, konstruktioner og anlæg i Haderslev
Vandtårne i Region Syddanmark
Heidi Range

Heidi India Range (født 23. maj 1983 i Liverpool) er en engelsk sangerinde. Hun har siden 2001 været medlem af den engelske pigegruppe Sugababes. Heidi har udgivet seks studiealbum og et opsamlingsalbum med Sugababes.

Diskografi / Album 
 2002 – Angels with Dirty Faces
 2003 – Three
 2005 – Taller in More Ways
 2006 – Overloaded: The Singles Collection
 2007 – Change
 2008 – Catfights and Spotlights
 2010 – Sweet 7

Eksterne henvisninger 

 Officiel Sugababes side 
 Heidi Range Fan 

Sangere fra England
Langkær Vandtårn

Langkær Vandtårn er et 18 meter højt skåleformet vandtårn i Langkær ved Haderslev. Tårnet er opført i 1991-92 af arkitekt Wolfgang Kleemann med Haderslev Kommune som bygherre og er således det nyeste vandtårn i Danmark. Den store skål, som er vandbeholderen, bæres af to skiver med trapper imellem. Tårnet er udført i beton og er blevet præmieret.

Se også
Det røde vandtårn
Det hvide vandtårn

Referencer
 

Vandtårne i Region Syddanmark
Bygninger, konstruktioner og anlæg i Haderslev
Haderslev Vandtårn

Haderslev Vandtårn kan henvise til flere artikler.

Det Hvide Vandtårn (Haderslev)
Det røde vandtårn (Haderslev)
Langkær Vandtårn
Derfor er jeg ikke muslim

Derfor er jeg ikke muslim (originaltitel: Why I Am Not a Muslim) er en bog af Ibn Warraq (pseudonym), i hvilken han kritiserer islam og koranen. Bogen blev udgivet (i dansk oversættelse) i 2004. Titlen refererer til Bertrand Russels bog Why I Am Not a Christian (udkommet på dansk med titlen Hvorfor jeg ikke er kristen), der på tilsvarende vis forholder sig kritisk til kristendommen.

I bogen anvender forfatteren videnskabelige argumenter for at underbygge sin tese om, at alt hvad der påstås om islam – koranen, sharia, profeten og traditionerne – hviler på et meget spinkelt grundlag. Desuden hævder han, at islamisk civilisation ikke er opstået på grund af koranen eller sharia, men på trods af dem.

Bogen anses for at være et af de mest kontroversielle islamkritiske værker, der nogensinde er skrevet, og sidestilles ofte i betydning med Salman Rushdies De Sataniske Vers. Idet apostasi ikke er tilladt inden for islam og i nogle lande straffes med døden, har forfatteren antaget et pseudonym af frygt for repressalier.

Forfatteren giver selv følgende begrundelse for at have skrevet bogen:

"Denne bog er først og fremmest et forsøg på at hævde min ret til at kritisere alt og alle inden for islam – også retten til gudsbespottelse, til at begå fejl, til at lave satire og til at latterliggøre. Både muslimer og ikke-muslimer har ret til kritisk at undersøge islams kilder, historie og dogmer. Muslimer forbeholder sig retten til kritik i deres hyppige fordømmelser af vestlig kultur – og i vendinger, der ville blive betragtet som racistiske, nykolonialistiske eller imperialistiske, hvis en europæer havde brugt dem på islam. Uden kritik vil islam uanfægtet forblive i sin dogmatiske, fanatiske og middelalderlige fæstning – forstenet i sin totalitære og intolerante fortid. Den vil fortsætte med at knægte den frie tanke, menneskerettighederne, individualismen, originaliteten og sandheden."

Islam
Litteratur om religion
Litteratur i 2004
Faglitteratur
Tigran Sargsyan

Tigran Sargsyan (armensk: Տիգրան Սարգսյան), født 29. januar 1960 i Vanadzor, Armenska SSR, Sovjetunionen) er en økonom og politiker fra Armenien.

Tigran Sargsyan har fungeret som Armeniens premierminister siden 9. april 2008. På trods af fælles efternavn, har han ingen familiære relationer til Armeniens præsident Serzh Sargsyan.

Sargsyan, der ikke er tilknyttet noget politisk parti, havde fungeret som formand for Armeniens parlament siden 1998, da han blev udpeget som premierminister efter at den hidtidige premierminister Serzh Sargsyan blev valgt til landets præsident ved præsidentvalget februar 2009. 

Armeniens premierministre
Politikere fra Armenien
Økonomer
Føvling (Vejen Kommune)

Føvling er en lille landsby i Sydjylland med  i Føvling Sogn, 4 km nord for Kongeåen. Landsbyen ligger i Vejen Kommune og tilhører Region Syddanmark.

I den lille landsby er Føvling Kirke centrum for sognet. Kirken er en romansk bygning opført i slutningen af 1100-tallet. Der er anvendt tufsten omkring kirkens apsis samt døre og vinduer.

I Føvling fandt man desuden Jydsk Vindueskompagni, der var en vinduesfabrik med produktion af vinduer, døre, trapper og garageporte. Den var indtil 2013 landsbyens største virksomhed og arbejdsplads. De tidligere produktionsfaciliteter på 32.000 kvm er i slutningen af 2014 blevet solgt til Davidsen Tømmerhandel A/S, som har etableret et centrallager i byen. Denne fungerer pr. 26. december 2014 som arbejdsplads for 15 mand.

Fra Føvling er der 5 km til Holsted, 8 km til Brørup, godt 34 til Esbjerg og godt 37 til Kolding.

Befolkning

Eksterne henvisninger 
 Føvling Sogn 
 Billede af Føvling Kirke 
 Føvling Stenderup Ungdoms- og idrætsforening 
 Hjemmeside for lokalområdet Stenderup, Tobøl og Føvling lavet af Idrætsforeningen 
 Privat hjemmeside for lokalområdet Stenderup 
 Vejen Kommune

Kilder 

Byer i Vejen Kommune
Føvling

Føvling kan henvise til
 Føvling (Horsens Kommune) – bebyggelse i Føvling Sogn (Horsens Kommune)
 Føvling (Vejen Kommune) – landsby i Føvling Sogn (Vejen Kommune)

Se også:
 Føvling Sogn (Horsens Kommune)
 Føvling Sogn (Vejen Kommune)
John Atta Mills

John Evans Atta Mills (født 21. juli 1944 i Tarkwa, Western Region, død 24. juli 2012 i Accra) var en politiker fra Ghana, som fra januar 2009 til sin død fungerede som Ghanas præsident.

John Atta Mills, var medlem af National Democratic Congress (NDC), og blev indsat som præsident 7. januar 2009, efter at han under præsidentvalget havde besejret kandidaten fra det ellers dominerende parti New Patriotic Party, Nana Akufo-Addo, med blot 50,2% af stemmerne mod 49,8% til hans modkandidat. 

Atta Mills fungerede tidligere som vicepræsident i Ghana (1997-2001) under daværende præsident Jerry Rawlings. Han var tidligere stillet op ved præsidentvalgene i 2000 og 2004, hvor han i begge tilfælde led nederlag til John Kufuor.

Eksterne henvisninger 

 Government of Ghana – officiel website
 Profile: Ghana President John Atta Mills – fra BBC-News 3. januar 2009

Ghanas præsidenter
Terrasse

En terrasse (fra latin terra – jord) er et udendørs, hævet, åbent, fladt område i enten et landskab, park eller have, i haver ofte i nærheden af en bygning, eller en tagterrasse på et fladt tag.

Arkitekturterasser 

Terrassen ligger oftest som forlængelse af en bygning, og er en lettilgængelige udvidelse af indendørs områderne. Haveterrasser benyttes ofte til afslapning og ophold. Mest udbredt er den brolagte terrasse og terrasser i hårdt træ. En anlægsgartner laver de brolagte terrasser, mens træterrasser laves af en tømrer eller snedker.

En terrasse over jordhøjde eller på en bygning kaldes en altan. En overdækket terrasse op ad et hus kan også kaldes en veranda.

Historiske eksempler 

Arkitektonisk terrasser kan spores tilbage til forhistorisk tid. Eksempler på tidlige arkitektonisk terrasser i Mellemøsten er blevet fundet på Nahal Oren (en boplads benytter af Natufiankulturen, beboet mellem 13.000 til 9800 fvt), i Tel Yarmut (2700-2200 fvt.), og i Tel el-'Umeiri (600 fvt). Arkitektoniske terrasser var udbredt globalt. For eksempel arkitektonisk terrasser også opstod på øen Bapelthuap i det moderne Palau i Stillehavet.

Landskabsterrasser

Landbrugsterrasser 

I landbruget er en terrasse et hældende terræn, der er blevet opdelt i en serie af successivt faldende flade overflader eller platforme, der ligner trin, med henblik på mere effektiv landbrug. Denne type landskabspleje kaldes terrasser. Graduerede terrassetrin er almindeligt anvendt på marker i kuperet eller bjergrigt terræn. Terrasserede marker reducerer afstrømningen af vand og dermed erosionen, og kan anvendes til at støtte dyrkning af afgrøder, der kræver kunstvanding, såsom ris. Risterrasserne i de filippinske kordiller er optaget på UNESCOs Verdensarvliste på grund af teknikkens betydning.

Flodterrasser 

Flodterrasser er aflange terrasser, der flankerer siderne af flodsletter og højvandsdale over hele verden. De består af en relativt jævn eller svagt skrånende flade afgrænset af en skrænt, der adskiller flodterrassen fra enten en tilstødende flodslette eller andre flodterrasser. Flodterrasser er dannet ved erosion eller aflejring og repræsenterer en ældre dalbund, dannet ved flodens erosion i lejet. Store flodterrasser af denne type ses langs mange floder i Mellemeuropa. Langs smeltevandsdale i det danske istidslandskab findes også gamle terrasser, fx i Gudenådalen. Terrasser findes desuden langs kyster, der har hævet sig i forhold til havet, og hvor hævningen er foregået med afbrydelser; i stilstandsperioder har havet skåret sig ind i kystlandet og dannet en skrænt som fx i Vendsyssel. Flodterrasserne ligger parallelt med og over flodens løb og flodsletten.

Referencer

Eksterne henvisninger 

Bygninger, konstruktioner og anlæg
Ping-pong

Ping-pong er en form for bordtennis, der stammer fra Japan. Forskellen fra klassisk bordtennis er typen af bat og bold. I ping pong spilles der med bats uden skumgummi imellem træ og yderbeklædning. Dette giver mindre skru i boldene i ping pong i forhold til bordtennis. Der spilles bedst af tre sæt i World Cup of Ping Pong til 15 points. I pingpong må man serve direkte fra hånden, mens man i traditionel bordtennes skal kaste bolden op i luften fra en flad hånd inden man server.

Historiske regler 
I perioden 1900 - 1902 havde Ping-Pong andre regler, for hvordan man skulle ramme bordet. Her skulle man ramme sit eget bord én gang, og modstanderens én gang. Derefter er der returbold og det samme gjaldte igen. I dag skyder man ikke bolden i eget bord men returnerer direkte over på modstanderens bordhalvdel som i bordtennis.

Bordtennis
Hyundai i20

Hyundai i20 er en minibil fra Hyundai. Modellen afløste Hyundai Getz og blev første gang præsenteret på Paris Motor Show i september 2008. Med det nye navn rettede den sig præcis mellem i10 og i30.

Karrosseri 
i20 findes som tre- og femdørs hatchback. Ydermålene på disse to varianter adskiller sig ikke, de har begge en længde på 3,94 m og en bredde på 1,71 m. Akselafstanden er 2,53 m, og bagagerummet kan rumme 295 liter i både tre- og femdørsversionen, og kan udvides til 1.060 liter ved at klappe det 60:40 delte bagsæde frem.

Som følge af god fodgængersikkerhed og standardmonteret ESP fik i20 i Euro NCAPs kollisionstest fem ud af fem stjerner.

Udstyr 
i20 findes i tre forskellige udstyrsvarianter: Classic, Comfort og Style.

Grundudstyret Classic findes kun til den mindste benzinmotor, hvorimod topudstyret Style ikke findes til den mindste benzinmotor. 1,6-liters motorerne (både benzin og diesel) fandtes kun med topudstyret Style.

Classic er kendetegnet ved ufarvede dørhåndtag og sidespejle. Som eneste model har den 14" stålfælge med dækdimensionen 175/70 R14. Alle andre modeller har 15" hjul (stålfælge på Comfort og alufælge på Style) på 185/60 R15 dæk.

Style har som standard farvepakke, som indeholder farvet sædeindtræk (rødt eller blåt) og metallic- eller mineraleffekt-lak. Som den eneste findes den med automatisk klimaanlæg.

Fra Classic har i20 som standard ESP og seks airbags.

Motorer 
I starten fandtes i20 med tre firecylindrede benzinmotorer mellem 57 kW (78 hk) og 93 kW (126 hk) og en firecylindret dieselmotor med 85 kW (115 hk). I 2010 udgik 1,6-litersmotorerne.

Benzinmotorerne har som standard femtrins manuel gearkasse, mens 1,6 CRDi derimod havde seks gear. Benzinmotorerne på 1,4 og 1,6 liter kan som ekstraudstyr fås med firetrins automatisk gearkasse. 

Motorerne i i20 er monteret foran på tværs.

Kilder

Eksterne henvisninger 

 Officielt websted 

I20
Minibiler
Forhjulstrukne biler
Biler introduceret i 2008
Biler fra 2000'erne
Biler fra 2010'erne
Henne Stationsby

Henne Stationsby er en lille bebyggelse i Sydvestjylland med , beliggende i Henne Sogn. Bebyggelsen ligger i Varde Kommune og tilhører Region Syddanmark.

Henne Stationsby ligger i Henne Sogn og er vokset op som stationsby på jernbanestrækningen Varde-Nørre Nebel. Henne station blev tegnet af arkitekt Heinrich Wenck. Der findes en produktionsskole for unge mennesker (16-25 år) i landsbyen.

Fra stationsbyen er der 9 kilometer til badestedet Henne Strand, 9 til Nørre Nebel og 16 til Varde.

Jernbaneforbindelse fra Varde til Nørre Nebel blev oprettet i 1903. Der blev imidlertid oprettet stoppesteder med ret små mellemrum, så konkurrencen om at blive en oplandscenter var tæt, og det blev det nærliggende Outrup, der vandt. I mellemkrigstiden havde Henne dog kro, vindmølle, telefonstation og forsamlingshus. I nyere tid udvikledes et mindre boligområde omkring vejkrydset nord for stationen.

Indbyggertal

Eksterne henvisninger 
 Billede fra Henne Stationsby

Noter 

Byer i Varde Kommune
Fuglekøje

En fuglekøje (etymologi: fra hollandsk vogelkoije, hvor "kooi" betyder bur) er en kunstigt anlagt sø til indfangning af fugle, især ænder ved tidevandsområder.

En fuglekøje er ca. 125 meter i diameter og i centrum er en sekskantet dam på ca. 50 meter i diameter, ud fra hjørnerne udgår bueformede kanaler, der er dækket med trådnet og ender i en ruse.

For at fange ænder indfanges først ca. 150 ænder, der skal bruges som lokkeænder. En fangemester tæmmer disse ænder ved fodring over en periode, ænderne bruger derefter fuglekøjen som tilholdssted ved højvande. Ved lavvande søger de tæmmede ænder ud i vådområderne, på Fanø Vadehavet, og blander sig med de vilde fugle der også søger føde på de tørlagte vader. Når højvandet kommer, søger de tæmmede ænder mod fuglekøjen og lokker de vilde ænder med. I fuglekøjen leder fangemesteren dem op i en kanal, der går mod vindretningen, og for enden skræmmes de vilde ænder ind i rusen, hvor de aflives.

Disse fuglekøjer gav på beboerne på Fanø en ekstra indtægt.

I Danmark findes fire bevarede fuglekøjer, alle på Fanø og anlagt i perioden 1866-1888: Sønderho gl. Fuglekøje, Sønderho Fuglekøje og Nordby eller Albue Fuglekøje, som alle tre er offentligt tilgængelige samt Ternedal Fuglekøje. Især Sønderho gl. Fuglekøje er med sin forbilledlige restaurering, undervisningsfaciliteter og en ny udstillingsbygning, der rummer fortællinger og fotos om fuglekøjerne, naturen og fuglelivet, et besøg værd. Desuden blev der ved Karrebæk Fjord i Sydsjælland anlagt to små fuglekøjer ca. 1690, men de kom aldrig i anvendelse, idet ejeren af Gavnø gods døde i 1702. Brugen af fuglekøjer blev forbudt ved lov i 1931. Senere anvendte biologer fuglekøjerne til indfangning af ænder med ringmærkning for øje.

Galleri

Kilder 

 Fanø – bebyggelse og landskaber, side 49 – 55, Bygd 1978, 
 Fanø guide 2009, side 15
 Folder fra foreningen "Sønderho Gamle Fuglekøje Anno 1866"

Eksterne henvisninger 

 1001 fortællinger om Danmark – Fanøs Fuglekøjer 
 Per Hofman Hansen: Fuglekøjerne på Fanø 
 Sønderho Gamle Fuglekøje – Sonderho Old Duck Decoy – Der alten Vogelkoje Sønderho 

Jagt
Bygninger, konstruktioner og anlæg
Abhisit Vejjajiva

Abhisit Vejjajiva (; født 3. august 1964 i Newcastle-upon-Tyne, England) er en økonom og politiker fra Thailand.

Abhisit Vejjajiva var leder af Thailands Demokratiske Parti fra februar 2005 til marts 2019, hvor han trådte tilbage i forbindelse med det første demokratiske valg siden militærkuppet i 2014.

15. december 2008 blev Abhisit Vejjajiva valgt som premierminister i Thailand af Repræsentanternes Hus, en afgørelse som blev formelt godkendt af den thailandske konge Bhumibol Adulyadej (Rama IX) to dage senere. Han beholdt posten indtil 5. august 2011.

Den 5. juni 2019 trak Abhisit Vejjajiva sig fra sin plads i parlamentet, da Thailands Demokratiske Parti valgte at støtte det afgående militærdiktaturs premierminister, forhenværende general Prayut Chan-o-chas koalition, i det nyvalgte parlament.

Referencer 

Politikere fra Thailand
Troens Fallit

Troens Fallit (originaltitel: The End of Faith: Religion, Terror, and the Future of Reason) er en stærkt religionskritisk bog af Sam Harris. Bogen udkom (i dansk oversættelse) i 2007. Den engelske version (fra 2004) indbragte i 2005 forfatteren en PEN/Martha Albrand Award og lå på New York Times bestsellerliste i 33 uger.

I bogen gives en analyse af den konflikt mellem fornuft og religion, som ifølge forfatteren præger den moderne verden i dag. Hans holdning på dette punkt fremgår klart af følgende citat fra bogen:

"Forestil dig en fremtid, hvor millioner af vore efterkommere bliver overbeviste om, at en bestemt film er lavet af Gud, eller at en bestemt type software blev kodet af ham. Forestil dig en fremtid, hvor millioner af vore efterkommere myrder hinanden på grund af rivaliserende fortolkninger af Star Wars eller Windows 98. Kan man forestille sig noget – noget som helst – der er mere latterligt? Og alligevel ville det ikke være mere latterligt end den verden vi lever i."

Derudover skildrer Harris menneskets historiske villighed til at afvise fornuften og i stedet vælge religiøs tro – selv når netop denne tro inspirerer til den allerværste form for grusomhed. Dette eksemplificerer han med en beskrivelse af det destruktive i religiøs tro fra inkvisitionen over hekseforfølgelse til den moderne islam.

I sin analyse trækker han især på viden fra hjerneforskning, filosofi og østlige erkendelsestraditioner. Han advarer mod de organiserede religioners indtrængen i verdenspolitikken og opfordrer til dels at nedbryde de mure, der isolerer religiøst baserede holdninger og religiøse mennesker mod kritik, og dels at skabe et mere sandt moderne fundament for etik og åndelighed baseret på sekularisme og humanisme.

Se også 
 Brev til en kristen nation

Eksterne henvisninger 
Beskrivelse af bogen på forfatterens hjemmeside  (engelsk)

Referencer 

Litteratur om religion
Litteratur i 2007
Faglitteratur
Fremtid
Byggeforeningshusene ved Nyboder

Byggeforeningshusene ved Nyboder er de tredje i rækken af bebyggelser som Arbejdernes Byggeforening byggede og de første af foreningens huse der havde Frederik Bøttger som arkitekt og blev således en slags pilotprojekt for de næste mange huse, bl.a. de næste 480 der kendes som Kartoffelrækkerne.

De 45 huse der ligger i fire rækker på fundamenter af gamle nyboderhuse i Gernersgade, Krusemyntegade og Sankt Pauls Gade med fire hjørnehuse mod Kronprinsessegade er bygget mellem 1870-72. De indrettedes til bolig for to-tre familier og hjørnehusene og en del huse i Gernersgade har i en periode haft butik i stueetagen.

I dag er husene bevaringsværdige familieboliger.

Ekstern henvisning 
 Byggeforeningshusene ved Nyboder

Beboelsesbygninger i København
Indre By (København)
Lars Thylander

Lars Thylander (født 11. august 1962 i Charlottenlund) er en dansk erhvervsmand og ejendomsinvestor. Han er tidligere CEO og nu bestyrelsesformand i Thylander Gruppen.

Lars Thylander køber, udvikler og sælger ejendomme i Danmark og Tyskland gennem Thylander Gruppen. Han entrerede ejendomsbranchen i 1983 og grundlagde Thylander Gruppen i 1986. Op gennem 1980’erne og 1990’erne har Lars Thylander købt og solgt en række bemærkelsesværdige bygninger og ejendomsselskaber i Danmark. Herunder bygninger på Strøget og i Bredgade i København, ligesom han har formidlet kontrollerende aktieposter i Ejendomsselskabet Norden A/S og Det Københavnske Ejendomssocietet A/S.

I 2006 stod Thylander Gruppen i spidsen for det syndikat, der købte og solgte den berømte Scala (København)-bygning. I 2014 blev Thylander Gruppen ledet af Lars Thylander ny hovedaktionær i Sophienberg Ejendomsudvikling, der derefter skiftede navn til Sophienberg Gruppen. Derudover forvalter Thylander Gruppen i dag ti ejendomsfonde, der investerer i danske ejendomme.

I 2007 blev Lars Thylander kåret til årets ejendomsprofil i magasinet Erhvervsejendomme.

I Lars Thylanders portefølje er også restaurationen af Vandflyverhangaren i Holmen i 2001. Dorte Mandrup-Poulsens nye version af den gamle bygning blev nomineret til den prestigefyldte Mies van der Rohe Award og modtog Træprisen samt priser fra København Kommune og Kulturministeriet.

I 2005 foretog Lars Thylander sin første investering i det tyske ejendomsmarked via virksomheder som EI Invest Berlin I A/S. Porteføljen blev senere solgt i 2013.
 

Erhvervsfolk fra Danmark
Musikdrama

Musikdrama, dramma per musica, var den betegnelse der blev anvendt om
de første forsøg på at danne et lyrisk drama i Florens i 1600-tallet.

En ægte renaissancebevægelse,
idet man dermed tilstræbte en genfødelse af
den græske antiks tragedie, hvor musikken uden al
tvivl må have spillet en vigtig rolle. Efterhånden som
imidlertid musikkens udvikling i denne
renaissancetid mere og mere tog fart i løbet af det
17. århundrede og dermed mere og mere fjernede
sig fra det oprindelige florentinske musikdrama – idet
søde melodier afløste musikdramaets
spartanske former – blev det almindeligt at kalde disse senere
udgaver af musikdramaet i Italien for opera.
I operaen blev da musikken målet og
dramaet kun midlet.

Først Richard Wagner fik
tingene lagt til rette som de var i musikdramaets
første tider i Florens: Dramaet kom atter til
at indtage hæderspladsen for denne dualisme,
og den gamle benævnelse, musikdrama, kom
på ny til ære og værdighed i
Bayreuth-mesterens senere store værker ligesom hos hans
efterfølgere.

Se også 
 Opera seria – Gesamtkunstwerk

Kilde 
 Opslag af professor Angul Hammerich i Salmonsen (Salmonsens Konversationsleksikon, 2. udgave, bd. 17, s. 460)

Opera